Bernády György tevékenysége a romániai Országos Magyar Pártban
A párt alakulásától Bernády második polgármesterségéig

(1922-1929)

Dr. Bernády György általános megítélése általában a „boldog békeidők” marosvásárhelyi városépítő polgármestereként nyilvánul meg. Kétségtelen, hogy városvezetői munkássága az óta is meghatározó eleme Marosvásárhely arculatának. Polgármesteri és politikai tevékenysége azonban korántsem tartozik a kimerített témák közé, korabeli lexikonok, sajtó és adomák, róla szóló mítoszok éltetik a köztudatban emlékét. 

Sokrétű politikai tevékenysége túlnyúlt Marosvásárhely határain, országos szintű politizálása még első polgármestersége előtt rövid ideig megnyilvánult.
 A jelen tanulmányban a két világháború közötti időszakban, az Országos Magyar Párton belül kifejtett tevékenységére fektetném a hangsúlyt. A Párton belüli tevékenysége nem minden esetben világos, olykor ködös, de egy teljes monográfia hiányában életműve, tevékenysége csupán mozaikszerű résztörténetek, tanulmányok alapján rekonstruálható. Így is kijelenthető, hogy a rendelkezésre álló szakirodalomban ez a periódus talán a legteljesebben megírt, az ezt keresztező és követő „második” polgármestersége pedig szintén feldolgozatlan.
 

Előzmények

Dr. Bernády György 1917-ig Marosvásárhely főispánja volt, tisztségéből való felmentése után Magyarországra utazott. Az ottani tevékenységéről keveset tudunk.
 Hazatérése után politikai szervezkedésbe fogott, elsősorban városi szinten, de kapcsolatokat kezdeményezett a román vezetői körökben is. Az erdélyi magyar politikai elit passzivitásával ellentétben Bernády a mielőbbi kisebbségi érdekképviselet létrehozását szorgalmazta.

A pártalakítási kísérletek élénkülését jelezte az 1922 márciusában megrendezett választások közeledése, így a Magyar Szövetség mellett a Magyar Néppárt és a Magyar Nemzeti Párt is próbált jelölteket indítani. A megbukott Averescu kormány helyét a Ion Brătianu vezette liberálisok vették át. A korabeli beszámolók szerint a magyar jelöltek fel voltak készülve egy bizonyos nyomásra, azonban az a választási csalás és terror, ami megmutatkozott, minden várakozást felülmúlt.
 Az egyértelmű cél a liberálisok által többségi kormány létrehozása, amely az alkotmányozáshoz szükséges kétharmadot, abszolút többséget jelentett.
 Ilyen körülmények között választották meg az első fordulóban Bernádyt országgyűlési képviselőként, egyetlen magyarként. Hogy mégis miért sikerülhetett Bernády megválasztása? Gyárfás Elemér szerint Brătianu „…őt pártja és a magyar kisebbség között összekötő kapocsnak tekintette…”
 A tiltakozások miatt a kormánypárt érezhette a túlkapások hatását, így a szenátorválasztáson Udvarhely körzetből Pál Istvánt és Temesvárról Fülöp Bélát sikerült parlamentbe juttatni, míg a pótválasztásokon Sándor József Sepsiszentgyörgy körzetből, és Zima Tibor Aradról jutott be a képviselőházba.
 Egységes képviselői stratégia nem nyilvánulhatott meg, különböző okok miatt: Fülöp Béla és Pál István nem ismerték a román nyelvet, így érdemszerűen nem szólhattak hozzá a parlamentben zajló vitákhoz, Zima Tibor pedig, bár értett románul, főleg a helyi (aradi) érdekeltségű dolgokhoz viszonyult, így nem szólalt fel az erdélyi magyarság nevében.
 A legelső parlamenti felszólalást Bernády György intézte a képviselőházban április 10-én. Szűzbeszéde rengeteg kritikát váltott ki, bár románul ekkor még nem tudott kellőképpen.
 Beszédére jellemző, ahogyan ezt említi is, nyugodt, higgadt, kiváró magatartás. Ami kritikát gerjesztett a magyar társadalmon belül, az, hogy Bernády szerint az erdélyi magyarság belenyugodott a kisebbségi sorsba: „Jól tudjuk, hogy ezt a földet, ahol születtünk véglegesen a román királysághoz csatolták, egy testet alkot vele, e csatlakozás végleges és visszavonhatatlan, tehát megváltoztathatatlan tény. […]Távol áll tőlünk mindenféle irredenta tendencia. […] Semmiféle politikai kapcsolatot nem tartunk fenn a román állam határain kívüli nemzettársainkkal […].”
 Azonban meg kell említeni, hogy bizonyos sérelmeket is felsorol az oktatás ügyében, az egyházak, a tisztviselők rendezetlen körülményeiről, illetve a választási csalásokról szerzett tapasztalatokról: „Tanítóink és tanáraink […] a legkegyetlenebb ínséget szenvedik el. […] A református püspökök, esperesek és lelkészek kénytelenek szállodai szobákban összezsúfolódni […] Szováta és Sófalva parasztjait robotmunkára rendelték ki […] pusztán bosszúból amiatt, hogy rám, a magyar jelöltre szavaztak.”
 A sérelmek felsorolása közben már nem azon fogadtatás érte, mint az előbbi kijelentéseikor (a jegyzőkönyv szerint taps), sőt türelemre kellett intenie képviselőtársait a beszéde vége fele, de végeredményben nem szakították meg beszédében. Felszólalásával többnyire elnyerte (főleg) a kormánypárt bizalmát, többen jelezték felszólalásukban tetszésüket beszéde iránt.
 

Az 1922. decemberében megrendezett Országos Magyar Pát alakuló ülésén betegsége miatt nem tudott megjelenni. Ekkor választották a párt alelnökévé.
 Parlamenti tevékenysége szűzbeszéde lejártával gyakorlatilag véget ért, a következő (és egyben utolsó) felszólalására csak két évre rá került sor, 1924-ben.
 Gyűléseken azonban többször is részt vett. Így a felszólalásokkal kapcsolatos kötelességeket végeredményben, ebben a ciklusban Sándor József képviselő látta el. Ezen felszólalások a Bernádyéval ellentétben támadó jellegűek (korabeli beszámolók szerint is Sándor József volt a temperamentumosabb), más szemléletet képviselt. Ilyen szempontból értelmezhető Gyárfás Elemér elemzése, mely szerint e két politikus (Sándor és Bernády) tevékenysége keresztezték egymást, illetve nézeteikben ellentétes véleményen voltak.
 

Az OMP paktumpolitikája


A Magyar Nemzeti Párt és a Magyar Néppárt egyesülésével létrejött Országos Magyar Párt elnökévé báró Jósika Sámuelt választották meg, alelnököknek pedig a következőket: Ambróczy Andor, Barabás Béla, Bernády György, Paál Árpád, Grandpierre Emil, br. Haller Gusztáv, Jakabffy Elemér, Kecskeméthy István, Sándor József, Szabolcska Mihály, br. Szentkereszthy Béla, és Ugron István. Az alelnökök mellé egy 36 tagú Intéző Bizottságot választottak.
 A magyar vezetők általában megelégedéssel és reménykedve fogadták a megalakulását, valamint az egyesülés tényét. Már az első években megjelentek azok a tényezők, amelyek a sajátos pártstratégiát meghatározták. Ide sorolható a párt tevékenységének megalapozása illetve politikai szövetség keresése. A párt első szűk évtizedének több időbeli-történeti felosztásával is találkozhatunk, azonban erre a korszakra a legjellemzőbb a paktumpolitika, politikai szövetségkötési kísérletek. A román pártokkal való érintkezés egyik elődleges párthatározatként szerepelt napirenden az Intéző Bizottság 1923. február 12-én tartott ülésén. Az itt elhangzott határozat szerint a párt minden tagjának, de legfőképp az elnökségnek kötelessége a román politikai pártokkal való kapcsolat felvétele és megállapodások kötése.
 A parlamenti tevékenység is fontosnak számított, azonban az első években a potenciális parlamenti kapcsolat nem tartozott a szűk pártvezetéshez.
 Az aktívnak számító parlamenti képviseletet (Sándor József és Bernády György) az OMP nem látta el utasításokkal vagy háttéranyagokkal. A két képviselőnek nézeteltéréseiktől eltekintve is, más elképzelésük volt a szövetkezendő párttal való együttműködésre. Sándor József függetlenségi párti mentalitással az erdélyi román nemzetiségi mozgalom politikáját tartotta követendőnek, így a Iuliu Maniu vezette Román Nemzeti Párttal kötött volna szövetséget. Bernády a mindenkori kormányhoz kapcsolódó kisebbségpolitikai stratégiát tartotta követendőnek. Ez esetben, a 20-as évek Romániájában, a Nemzeti Liberális Párt volt hosszasabb ideig kormányon, ezért velük szövetkezett volna. A szűkebb pártvezetés számára egyik orientáció sem volt meggyőző, mivel a liberálisok 1922-es választási csalásai után nehezen letett volna a közvélemény felé az együttműködést kiharcolni, de a Mani-pártprogramjában szereplő földreform folytatása is negatív hatással volt a kisebbségi magyar társadalomra. 

Bernády és a csucsai paktum
Az OMP számára a politikai elszigeteltségből való kitörés csakis a szövetkezés által volt elérhető. Erre korábban voltak próbálkozások, de eredményre nem vezettek, a kormánypárt részéről pedig nem volt kezdeményezés. Az Averescu-vezette Néppártnak szüksége volt az erdélyi szavazatokra, így kezdeményezőként lépett fel. Az év végére megkötött szerződés az ún. csúcsai paktumként terjengett a köztudatban. Forráselemzés szempontjából viszonylag kimerítő irodalommal rendelkező momentuma az OMP történetének.
 Elsőnek Moldován Dénes brassói ügyvéd került kapcsolatba a Néppárt tagozatainak kiépítésével foglalkozó Constantin Buscannal, kinek szándékairól ismertette Szele Bélát, a Brassói Lapok főszerkesztőjét. Szele levelet írt az Grandpierre Emilhez, utasítások végett. Így az OMP tárgyalási delegációja magába foglalta Szele Bélát, Gyárfás Elemért, Pál Gábort, Ferenczy Gézát és Török Andort, míg román részről Constantin Bucsan és Octavian Goga tárgyalt a küldöttséggel. Három alkalommal folytattak tárgyalásokat (nem számítva a november 25-i csúcsai ebédet, ahonnan a paktum a köznevét is kapta), melynek eredményeképpen egy nyolc fejezetből és 54 cikkelyből álló, együttműködési megállapodás született.
 Ez volt a legszélesebb együttműködési megállapodás, amelyet az OMP valaha is román párttal kötött, és amely a lehető legkedvezőbb feltételeket biztosította az erdélyi magyarság és az egyházak számára. Ezek a Néppárt kormányra jutása esetén jöhettek volna szóba, és ennek fejében az OMP támogatta volna a Néppártot a választásokon. A szöveg összeállításában kiemelt szerepe volt Gyárfás Elemérnek, aki személyes ismeretségben állt a Néppárt tárgyalási képviselőivel (Gyárfás két évvel Goga alatt a nagyszebeni állami főgimnáziumban járt, Goga sógora, Bucsan, aki később belügyminiszter lett, osztálytárs volt Gyárfással).
 Érdekes a történtekben Bernády szerepe és a pártvezetés hozzáállása a tárgyalásokhoz. A pártvezetés a paktumot titokban tartotta, bizalmasan kezelte, csak a beavatottak szűk köre tájékozódhatott róla, sem az Intéző Bizottság, sem az elnöki tanács nem vitatta meg, annak ellenére, hogy nagy horderejű meghatározó kérdésről volt szó. Bernády, a források szerint csupán a paktum ratifikálási napján, október 31-én lett beavatva, „véletlenszerűen”.
 Bukarestben az Athene Palace Hotel halljában találkozott Gyárfás Elemérrel és több társával, ekkor látta először a paktum szövegét, sőt zavarában még fel is ajánlotta a marosvásárhelyi kultúrpalotát aláírási helyszínként.
 György Béla szerint kizárt, hogy Bernády „véletlenszerűen” volt pont abban az időpontban a román-magyar tárgyalócsoport helyszínén, szerinte Bernády Grandpierre a kezdettől fogva tájékoztatta a részletekről.
 Az OMP Intéző Bizottságának december 12-i ülésén Bernády indítványára az elnökség felhatalmazást kapott a magyar kisebbség érdekében a román pártokkal való tárgyalásokra. Azonban az indítvány az előző ülés jegyzőkönyvében kellett volna szerepeljen (a titkárt az előző, november 22-i ülés jegyzőkönyve felolvasása közben emlékeztette erre Bernády), ezt pótlólag vették be végül.
 A paktumot november 25-én Averescu tábornok és aláírta, Csucsán, Octavian Goga kastélyában, ahol díszebédre került sor a paktum megünneplésére. A házigazdán kívül román részről jelen volt Petru Groza is, az OMP részéről Grandpierre Emil, Gyárfás Elemér, Paál Árpád és Bernády György vett részt. Az ebéd során a Goga köszöntőjére Grandpierre válaszolt, miután Averescu tartott beszédet és végezetül Bernády elemezte a szerződést, Petru Groza segített neki románra fordítani.
 Bernády elemzésében kifogásolva kitért a paktum azon részére is, amely a legvitatottabbnak számított a későbbiekben is, ez a két párt együttműködésére vonatkozott. Az OMP csupán a parlamenten kívül tartotta volna meg az önállóságát, ugyanis a megállapodás a parlamenti tevékenységben az OMP-t a Néppártba olvasztotta volna.
 Bernády szerepe és jelenléte többszörösen is fontos, mivel beavatottként számított, nem írta alá a paktumot, hogy kívülállóként az megvédhesse. Sem Bernádynak, sem Grandpierrenek nem sikerült meggyőznie Ugront vagy Bethlent, hogy eljöjjön az ebédre, bár Ugron később a sajátjának tekintette a paktumot, későbbi felmondásának egyik okaként is szerepelt, Bethlen pedig távolabb állt a paktumtól, mint Bernády. Ugron az csucsai ebédre való meghívás során ajánlotta fel először Bernádynak a pártelnöki tisztségét, így az ebéden, de a párton belül is ekkor még potenciális elnökként kezelték Bernádyt. A paktum a következő évben került nyilvánosságra. Egy nagyváradi újságíró szerzett véletlenül tudomást a csúcsai találkozóról (ezért csucsai paktumként vonult a köztudatba), amit megírt a lapjában, aminek hatására a sajtóban megindultak a találgatások. A paktum nyilvánosságra kerülése párton belüli felháborodáshoz vezetett Sándor József részéről, aki azt emlékiratokban támadta, annak felbontását követelte.

Az OMP elnökválasztása
Báró Jósika Sámuel 1923-ban bekövetkezett halálával a megüresedett elnöki széket ideiglenesen Ugron István vette át, az elnökválasztásig. Bernády György személye egyre jobban körvonalazódott az elnöki szék körül, a liberálisokkal való tárgyalása miatt a brassói elnökválasztó nagygyűlést továbbhalasztották. A kialakuló elnökválsághoz hozzájárult Ugron többszörös „lemondási kísérlete.”
  Már 1924 nyarán mozgolódás támadt az utódlással kapcsolatosan. Bernády részére pozitív ajánlások és vélemények mellett azonnal kifogások is fogalmazódtak meg ellene, például az, hogy nem Kolozsvárt lakik, anyagi helyzete elégséges-e az elnöki tisztséghez, de az is, hogy korán meghódolt a román uralomnak.
 Ugron és Bernády már 1924 januárjában (az Intéző Bizottság ülése után) elbeszélgettek a párt elnöki funkciójának betöltéséről. Ugron kijelentette, hogy egy évre vállalná az elnökséget, de azon feltételekkel, hogy ha egyhangúan felkérik erre, ha lenne egy elnökhelyettesi állás, amire ő Bethlen Györgyöt óhajtja, és ha az esetleges mandátumvállalás alól felmentetnék. Bernády véleménye, az volt, hogy Ugront mindenben támogatniuk kell, és az is megtiszteltetés, ha maga mellé Bethlent óhajtja, amely állás elvállalására ő is felkéri. Bethlen, az Ugronnal folytatott tárgyalásai után írt Bernádynak, és megviselt egészségügyi állapotára való hivatkozással a felkérésre nem adott igenlő választ, nem vállalta az elnökhelyettességet, de mint megoldást, ajánlotta az ügyvezető elnöki tisztség bevezetését. Így ekkor még Ugron maradt az ideiglenes elnök, míg Grandpierre az ügyvezető alelnök.
 

Bernády azonban kapcsolatait átrendezve és egészségügyi állapotára koncentrálva alakította a nyár folyamán a dolgait. Az addig nem túl jó viszonyban levő Hajdú Istvánnal a levelezéseik alapján kibékülni látszottak (az elnökválasztáson azonban Hajdú nem állt Bernády mellé, ezért viszonyuk a továbbiakban is elhidegült).
 Bernády 1924. júliusi, Herkules-fürdői nyaralása után, útban hazafelé, több partiumi városban tett látogatást, ahol több politikussal beszélgetett. Sokan Bernády látogatásaiban és a beszélgetésekben kortes körutat láttak, annál is inkább, mert az ősz folyamán az erdélyi, de főképpen a határ menti sajtóban erőteljes propaganda kezdődött Bernády elnökjelöltsége mellett. Ehhez kapcsolódott az OMP-hez közelállónak tartott Ellenzék is, míg a Keleti Újság válaszokat közölt körkérdésekre, Bernády alkalmasságáról.
 Az október 28-ára összehívott Intéző Bizottsági ülésen érdekes módón Bernády nem volt jelen, hiányzását sem igazolja a felvett jegyzőkönyv.
 A napirendek pontok közé az elnökválasztás témája is előjött, ekkor Ugron István bejelentette, hogy nem kívánja többet vállalni az elnöki tisztséget. Issekutz Viktor és Gyárfás Elemér próbálták meggyőzni, hogy vállalja továbbra is tisztségét, azonban eközben elhangzottak más jelölések is (Paál Árpád Bernádyt javasolta, Hubay Károly Sándor Józsefet).
 Végeredményben egy kilenctagú direktórium megválasztásában állapodtak meg, amely tagjaivá Sándor Józsefet, Bernády Györgyöt, Paál Árpádot, Jakabffy Elemért, Hajdú Istvánt, Gyárfás Elemért, Bethlen Györgyöt, Béldi Kálmánt és Róth Hugót választották.
 Bernády György elejtése és a direktórium gondolata határokon is átnyúló vihart kavart, annál is inkább, mert a magyarországi „mérvadó körök”, Bethlen István miniszterelnök is, Bernády elnökké választását támogatta. Mivel ez nem történt meg Bethlen a párt anyagi támogatását is leállítatta október 24-én, és Ugront Budapestre rendelte.
 Grandpierre és Ugron budapesti tárgyalásai után úgy határoznak, hogy utóbbi megmarad az elnöki székben, és majd a három püspök meghallgatása után születik a végleges döntés. November 8-án azt is jelezték Budapestről Bethlenék, hogy a segély ismét folyósítható, tehát addig megtörténtek a megállapodások. A párttagok budapesti látogatásai idején valószínű Bernády is megfordult Budapesten, de ismeretünk tárgyalásairól nincsenek.
 A következő rendkívüli Intéző Bizottsági ülésen zajló viták döntötték el a végső párbajt Ugron és Bernády közt. Erre 1924. november 18-án került sor, Kolozsváron.
 A gyűlésen több véleménycsoport is kialakult, hosszas vitába tolva az elnökválság körülményeit.  Végeredményben 21 szavazattal és 4 ellenszavazattal Ugron István választották elnökjelöltnek. A négy ellenszavazatot Bernády mellett Paál Árpád, Béldy Kálmán és Zágoni István adta le.
 Bernádynak nem sikerült saját városbeli párttársát sem maga mellé állítani, így a decemberben megrendezett brassói nagygyűlésre el sem ment. Az őt támogató, más véleményt képviselő tagok pedig hallgattak.

A brassói nagygyűlés azonban nem fosztotta meg párttevékenységi lehetőségétől (nem is ez volt a cél, hanem az egység megtalálása, a párton belüli feszültségek csillapítása), csupán az addigi alelnöki tisztségét felváltotta az újonnan elfogadott Szervezeti és Ügyviteli szabályzat szerinti Elnöki Tanácsi tisztsége. 

Bernády-vezette tárgyalások a román Nemzeti Liberális Párttal
Bernády 1925-ben kifejtett munkássága a liberálisokkal megkezdett tárgyalások körül összpontosítható. A kormányra nehezedő nyomásnak köze volt az egyházak részéről beadott genfi panaszhoz, illetve a közeledő helyhatósági választásokhoz. A szavazatok miatt fontos volt a kisebbségekhez való fordulás. Az ezt tárgyaló felekezetközi értekezleten Gyárfás javasolta a kormánnyal való kapcsolatba lépést, ennek levezetésére pedig Bernádyt ajánlotta.
 Mindez október 30-án zajlott, ezt megelőzőleg Bernádyval már felvették a kapcsolatot a liberálisok. Tancred Constantincescu kereskedelemügyi miniszter október 12-én, Marosvásárhelyen felkereste Bernádyt.
 Constantinescu a kormány nevében tárgyalásokat ajánlott az OMP-nek, az együttműködés lehetőségét vetette fel a közelgő helyhatósági választásokra, vagy hosszútávon az országos választásokra és ígéreteket tett a magyar kisebbség számára. Bernády kijelentette, hogy a párt felől nincs felhatalmazása tárgyalások kezdeményezésére, de hajlandó ezt megszerezni. A pártvezetés a tárgyalások lebonyolításáról döntött, Bernády mellé gróf Teleki Arcthurt és gróf Toldalaghi Mihályt küldte, ezt Bernády Bukarestben, a parlamenti évnyitón jelezte is Constantinescunak. 

A Bernády-vezette tárgyalóbizottság fokozatosan haladt a megegyezés felé. A kolozsvári pártvezetést részletesen tájékoztatta a tárgyalások menetéről.  Mindkét fél a tárgyalásokat karácsony előtt szerette be szerette volna fejezni. Szóterelésképp ismét felvetődött a marosvásárhelyi városvezetési kérdése. Ekkor Bernády azon állásponton volt, hogy neki „csak az számit, hogy magyar ember kerüljön oda.”
 A tárgyalások szokásos menetrendjét megszakította a felekezeti oktatásról szóló törvényjavaslat beékelődése. Ezt külön bizottsággal tárgyalták Bernádyiék, kevés eredménnyel, illetve ez a paktumtárgyalások folyamatos halogatásával is járt. Ekkor nyilvánvalóvá vált, hogy a karácsonyi és újévi ünnepek előtt nem jöhet létre megállapodás, ezért újbóli felhatalmazás és további utasítások végett hazautazott a magyar bizottság. 
Kisebb vita alakult ki a jelentéstétel helyszínéről, mivel Bernády azt szerette volna elérni, hogy elsősorban titoktartás és egyéb okok miatt az elnökség utazzon le Marosvásárhelyre, vagy környékére. Bernády nem tudott nyomást gyakorolni, a gyűlést Kolozsváron tartották, 1926. január 16-án, az Unitárius Kollégium könyvtárában. A gyűlésen jelen volt Ugron, Bethlen, Balázs András, Makkai Sándor, Ferenczy Géza, Róth Hugó, Gabányi, Várady, Mikó Lőrinc, Bernády, Teleki, Toldalaghi, Paál.
 Az összetételét tekintve elmondható, hogy nem kimondottan Elnöki Tanács tagok, hanem leginkább a pártvezetés azon tagjai, akik érintettek, illetve eleve beavatottak a tárgyalások menetébe. A tárgyalás hosszasra nyúló folyamatáról nem került elő jegyzőkönyv. Azonban az tárgyalási anyag és beszámoló végül a január 20-ai Elnöki Tanács ülése elé került határozathozatal céljából. A pártvezetés határozottabban lépett fel az eddigi stratégájához képest, amikor a párhuzamos és szerteágazó tárgyalások által nem kötelezték le a pártot egyik oldalon sem. Ezután jelentkeztek konkrét határozatok, lépések, ez a közeledő helyhatósági választásoknak is betudható, illetve innen kezdve, az eredményeket látva, komolyabban vették Bernádyt is. A január 20-ai gyűlésen Bernády már nem vett részt, mert visszautazott Bukarestbe, azonban a Kolozsváron maradt a bizottság többi tagja.
 Ez részben taktikai megfontolás, tudni lehetett, hogy a megosztott véleménycsoportokból az tárgyalás folytatásának ellenzőit ellensúlyozni kellett (jelen esetben is Sándor József). Ugron és Jakabffy óvatosabb megközelítést ajánlott, ez szerint a paktum csak a közigazgatási választásokra vonatkozzék. Amennyiben nem sikerül megegyezni a liberálisokkal, az alternatíva az 1925. augusztus 12-i határozat lépne érvényben, mely szerint a magyar többségű helyeken önálló listán induljanak a magyar jelöltek, a vegyes településeken pedig a lehetőségek szerinti pártokkal egyezkedve.
 A január 20-ai gyűlés határozatait Teleki és Toldalaghi 22-én átadták Bernádynak, kiegészítve Ugron felhatalmazásával és levelével. A párt a paktum tárgyát képező kívánságokat 17 pontban foglalta össze.
 

Bernády időközben Marosvásárhelyen is szervezkedett. Bukarestből való hazautazása alkalmával két gyűlést is tartott az OMP helyi tagozatával. A bukaresti tárgyalások Paál Árpáddal kiegészülve 27-től folytatódtak. Az OMP által meghatározott minimális követelményeket a liberálisok teljesíteni kívánták, ezért január 31-re leutazott a bizottsághoz Ugron István elnök és Bethlen György is. A két vezetőségi tag nem tartotta kielégítőnek a liberálisok ajánlatát, azonban abban az esetben ha Bratianu aláírja, a paktumot megkötöttnek tekintették volna. A közigazgatási választásokról történt megegyezések alapján, az idő szűke miatt Constantinescu az összes erdélyi és bánsági vármegyei prefektúrához táviratozott. A táviratban ismertette az OMP-vel kötött egyességet és kérelmezte az ez szerinti eljárást.
 Fontos intermezzo, hogy február 1-én, Ugron István minden felhatalmazás nélkül, bizalmas és udvarias levélben felmondta Avresescunak a csucsai paktumot. Erről levélben tájékoztatta a vezetőség valamennyi tagját.

Február 4-én zajló bukaresti tárgyaláson Constantinescu feltűnően kedvetlen volt. A tárgyalástól kijövet Bernádynak szemrehányást tett a Keleti Újság bukaresti tudósítója, hogy a magyar újságírók megkerülésével adnak tudósítást a Lupta lapnak.
 Bernády ezt „durva hangon” visszautasította, de végeredményben kiszivárgott a megkötendő paktum szövege (kiszivárgás a lehetséges tárgyalásokról addig is felmerült, viszont most a konkrét szöveget közölték le). Ebből fakadt Constantinescu kedvtelensége, mivel másnap Bernádyékat gyanúsította a kiszivárgás tényével, mivel a Lupta-ban közölt szöveg a magyarról való átfordítás útján készült fordulatokat tartalmazta (mint ahogy később gyanították a szivárogtatás valószínűleg Kolozsváron történhetett). Mivel a paktum nyilvánosság elé került, a liberálisokat a parlamentben már heves támadások alá vették. Ilyen körülmények között február 5-én Constantinescu közölte, hogy se paktum, se aláírás nem születhet, azonban a községi választásokról szóló megállapodás betartása az OMP-n múlik.
 Február 7-én Bernády Marosvásárhelyen összehívta a tagozati Intéző Bizottság gyűlését, ahol elhatározták a közös liberális listán történő indulást.
 

A választások után, a tárgyalások formális lezárását Bernády március 4-én határozta meg.
 Végeredményképp a paktum nem jöhetett létre, Bratianu aláírását nem tudták megszerezni, azonban az OMP számára előnyösre fordított közigazgatási választásokat sikerként könyvelték el. Emellett előny volt, hogy nem kötelezték le magukat, szabad mozgás ezután is biztosítva volt, ezen kívül sikerült elérni a tárgyalások folyamán egy sor olyan intézkedést is, amelyek addig csak sérelemlistákon szerepeltek. Az új választási törvény szerint a jelölőlistákért fizetett díj 100.000 lej volt, amit azonban az OMP nem tudott volna megengedni, ezt is a liberálisok állták. 
Marosvásárhely polgármestere
A paktumtárgyalások alkalmával többször is szóba jött jelöltsége, amelyről valószínűleg meg is egyeztek Constantinescuval egyik ülés alkalmával. Bár Bernády ezt a tényt utólagosan tagadta, Constantinescu február 5-ei tárgyalásakor (Ugron Istvánnal tárgyalt) kijelentette, hogy „… akár lesz paktum, akár nem, akár maradnak a liberálisok, akár átmennek az ellenzékbe, Bernády mindig a liberálisokkal fog tartani és azokkal megy; éppen azért akarom, hogy ő Marosvásárhely polgármestere legyen, én ezt neki felajánlottam és őt meg is teszem”.
 
Az érvényben levő, korabeli román közigazgatása törvény szerint, a polgármesteri szék megszerzéséhez a városi tanács választása mellett a belügyminiszteri megerősítés (gyakorlatilag kinevezés) is szükséges volt. Így a város polgármestere egyben a kormány bizalmas embere is kellett legyen, ezért volt fontos Bernádynak először megegyeznie a liberálisokkal. Mivel a városi politikumnak hatalmas támogatását élvezte, a választás csupán formalitásnak számított. Azonban Bernády polgármesteri tevékenységét megbélyegezte a román közigazgatási rendszer, amely kevés autonómiát biztosított a városi tanácsnak a döntéshozatalban. Bizonyos folyamatokat, amelyeket Bernády már első polgármestersége idején elkezdett, folytatott, illetve képviselői tisztsége és a kormánynál való jártassága révén bizonyos kérdéseket hatékonyabban tudott kezelni. 

A reformmozgalom és Bernády kilépése az OMP-ből
Polgármesteri tevékenysége az OMP-n belül kifejtett munkáját csak látszólag hátráltatta. Bár a parlamenti csoport gyűlésein nem vett részt, a városi OMP gyűléseit elnökölte, viszont az októberi gyergyószentmiklósi nagygyűlésre sem ment el, ahol tisztújítás zajlott. Az OMP-n belüli ellenzéki mozgalomba való bekapcsolódásának kezdete is e korszakra tehető, bár az elején felmerültek bizonyos határozatlanságok. Az ellenzéki mozgalom képviselője és indítványozója Krenner Miklós és csoportja, az OMP tevékenységével kapcsolatos elégedetlensége sarkallta cselekvésre. Krenner 1926 augusztusában több politikusnak és közéleti személyiségnek írt levelet, köztük Bernády Györgynek és Gyáfás Elemérnek is. Ugyanis közülük valamelyiket szerette volna a mozgalom élére megnyerni. Ettől kezdve Bernády része a reformcsoport azon részének, amely a párt egységén belül próbálta elérni a változásokat, elképzelése szerint újbóli liberális tárgyalások árán (másik része a csoportnak, a Kós Károly vezette frakció, kiléptek az OMP-ból és újra megalapították a magyar Néppártot, a Nemzeti Parasztpárttal kerestek együttműködést). Azonban a liberálisokhoz való túlságos kötődése, illetve a választások alkalmával ezek pártolása kisodorta Bernárdyt az OMP-ből. 1927 októberében a tetteiért felelősségre próbálta vonni az OMP Elnöki Tanácsa, mire Bernády kilépett a pártból. A felelősségre vonás augusztus és szeptember között hosszas hírlapi vitákhoz vezetett (tágabb értelemben a cikk-párbaj már júniusban elkezdődött, és októberben is voltak utóhatásai), amelynek középpontjába Bernády került, ezáltal gyakorlatilag egy évtized alatt másodszor kiáltotta ki az erdélyi közvélemény Marosvásárhely polgármesterét „nemzetárulónak.”
 Az olykor hosszúra nyúló, több száz oldalakon terjedő cikksorozatot kitevő polémiák átrendezték Bernády pártbeli, illetve marosvásárhelyi kapcsolatrendszerét. Végeredményben a pártszakadás nem következett be, de nyilvánvalóvá vált azon tény, hogy Bernády 1924-ben miért nem lehetett a párt elnöke. Személye, bár a magyarországi és romániai vezetés nagy része támogatását élvezte, az erdélyi magyar politikai elitet megosztotta. 

Következtetések

Következtetésként elmondható egyrészt, hogy Bernády második polgármestersége nem hozott hosszútávon komoly eredményeket, jelentősége nem mérhető a világháború előtti teljesítményéhez. Másrészt pedig a városvezetés, az országos pártpolitikához képest mégis közelebb állt személyéhez, ennek minden kis útvesztőjét ismerte, értette. Az Országos Magyar Pártban nem tudta azt a tekintélyt elérni, amit Marosvásárhelyen élvezett. Súlya a párton belül kisebb volt, illetve nem tudta kellőképpen tematizálni a párt Marosvásárhely- Kolozsvár központúságból fakadó ellentét. Személyes kapcsolatai meghatározták politikai irányelveit, ennek alapján kirajzolódtak azon kulcsszemélyek, amelyek támogatását évezte, amikor ezekkel szakított (egyrészt az OMP-ből való kilépéssel, másrészt a különböző városi ügyekkel), ez a polgármesterségének és pártpolitikai funkciójának a végét jelentette. Ugyanígy volt a román elittel fenntartott kapcsolatával, elsősorban a liberálisokkal, akik nagy befolyást gyakoroltak rá, azonban cserébe bejáratos volt bizonyos ügyek intézésében, amelyek másként korlátozottan lehetett volna csak kezelni. Másfelől, Bernádyt elismerték a más pártot, vagy ideológiát képviselő román értelmiségi körök is. 
Bernády pacifikáló szándéka nem vezetett eredményekre, megközelítése egyrészt nem volt időszerű, másrészt ezt nem tudta elfogadtatni magyar pártfogóival. A város mentalitásában úgy maradt, illetve volt jelen, mint a „magyar többségű város, (sikeres-vagy kevésbé sikeres) magyar polgármestere.”  Politikailag a lassú hanyatlás korszakaként is jellemezhető, Bernády azonban nem búcsúzott végleg a politikától, bár visszavonultabban élt, továbbra is működött városi tanácsosként, illetve külön utakon kísérletezgetett a Magyar Polgári Demokratikus Blokk (helyi szinten Bernády Blokknak is nevezték) létrehozásával. Ez nem bizonyult hosszú életű próbálkozásnak, ugyanis 1933-ban a Blokk betagolódott az OMP-be ahogy Bernády is bejelentette visszalépését.


 Így további kutatások szükségesek a végső következtetések levonásához, összegzéséhez.

� Uo. 44. 


� MmOL, dr. Bernády György iratai, 1924/35.


� György Béla: A romániai..., 52. 


� György Béla: Iratok…, 58. 


� Uo. 66.


� Uo.


� György Béla: A romániai…, 52-53. 


� Uo. 53. 


� György Béla: Iratok… 67.


� Uo. 73. o.


� Uo. 72. 


� MmOL, dr. Bernády György iratai, 1926/41. 27. f.


� Uo.


� MmOL, dr. Bernády György iratai, 1926/47. 22. f.


� A tárgyalásról nem került elő dokumentum, ezért György Béla féle rekonstrukció szerint ábrázolom ezt. Lásd György Béla: A romániai…, 77-78. 


� Uo.


� MmOL, dr. Bernády György iratai, 1926/45. 21. f.


� A táviratban a megállapodás szerint a városi és községi tanácsosok a lakossággal arányos létszámban szerepelnek. A törvényhatósági és megyeszékhely városokban azonban a polgármester román kell legyen. Lásd: MmOL, dr. Bernády György iratai, 1926/41. 27. f.


� Gyárfás: i.m. 87. 


� MmOL, dr. Bernády György iratai, 1926/45. 21. f.


� Uo.


� Érdekes módon Bernády ezt a gyűlést megemlíti az Emlékeztetőben, amíg az előzőeket nem. A jegyzőkönyv szerint “megnyugtatja” az ülésezőket a liberálisokkal kapcsolatosan. Ugyanakkor érzékelhető konfliktuskezelő szándéka is, Molter Károly, aki a Nemzeti Párt listáján indult volna, sikerült lebeszéltetnie szándékáról. MmOL, dr. Bernády György iratai, 1926/46. 46. f.


� MmOL, dr. Bernády György iratai, 1926/47. 22. f.


� Eredeti forrás: A kolozsvári magyar konzul, Aichhorn Rudolf beszámolója a bukaresti Magyar Királyi Követség részére, Kolozsvár, 1926. február 4. Magyar Országos Levéltár K 64-1926-27a-109. Újraközölte Magyar Kisebbség. 2000/4, Kolozsvár, 73-80. 


� Először értelemszerűen az első parlamenti felszólalásakor. Főképp a kolozsvári Újság támadta, védelmére a marosvásárhelyi lapok közül a Maros és a Ma álltak. A témával kapcsolatosan György Béla közölt cikk és dokumentum összeállítást: György Béla: Vita a nemzetárulásról (1927-1928) In: Magyar Kisebbség, Kolozsvár, 2011/1-2, 137-240.


� A marosvásárhelyi Reggeli Újság szerint ez 1933. június 7-én történt, azonban előzőleg erre a lépésre már voltak tapogatózások.

